text: Kolding-firma afsløret i korruption i Cambodja 
  15 november 2013 kl. 12.35
  Dansk myggenetfirma fra Kolding har betalt cambodjanske embedsmænd 900.000 kroner for at få ordre, skriver Avisen.dk.
  Det danske familiefirma Vestergaard er blevet afsløret i korruption. Firmaet har brugt omkring 900.000 kroner til at bestikke to lokale embedsmænd i Cambodja, skriver Avisen.dk.
  Vestergaard skriver på sin hjemmeside, at koncernen er verdens største producent af langtidsholdbare myggenet til senge.
  Fra 2006 til 2011 fik de to embedsmænd penge, og i den periode har Danmark givet 980 millioner kroner til Global Fund, der har til formål at bekæmpe aids, tuberkulose og malaria. Det oplyser Udenrigsministeriet.
  Det er Global Fund, der har efterforsket sagen i over to år. Og man har fundet så mange beviser, at fonden nu slår fast, at den omtalte korruption har fundet sted, skriver Avisen.dk.
  Nu er Kolding-virksomheden Vestergaard midlertidigt blevet suspenderet som leverandør af myggenet til Global Fund-støttede initiativer i fattige lande.
  